Diari Oficial de la Generalitat Valenciana


Sumari del DOGV 7488, del 18-03-2015 (2015/2462)

RESOLUCIÓ de 16 de març de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre l'Entitat Estatal d'Assegurances Agràries (ENESA) i la Generalitat per a la realització del Control Integral d'Accés a Subvencions (CIES) a les assegurances agràries dels beneficiaris de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7488

Data del DOGV
:   18-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2462


Data del document
:   16-03-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 16 de març de 2015, de la directora general del Secretariat del Consell i Relacions amb les Corts, per la qual es disposa la publicació del conveni entre l'Entitat Estatal d'Assegurances Agràries (ENESA) i la Generalitat per a la realització del Control Integral d'Accés a Subvencions (CIES) a les assegurances agràries dels beneficiaris de la Comunitat Valenciana. [2015/2462]  
L'Entitat Estatal d'Assegurances Agràries (ENESA) i la Generalitat han subscrit, prèvia tramitació reglamentària, el 3 de març de 2015, el conveni per a la realització del Control Integral d'Accés a Subvencions (CIES) a les assegurances agràries dels beneficiaris de la Comunitat Valenciana.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 178/2015 i que figura com a annex d'esta resolució.  
  
València, 16 de març de 2015.- La directora general del Secretariat del Consell i Relacions amb les Corts: Marta Martí Arador.  
  
Conveni de col·laboració entre l'Entitat Estatal d'Assegurances Agràries i la Conselleria de Presidència i Agricultura, Pesca, Alimentació i Aigua de la Generalitat Valenciana, per a la realització del Control Integral d'Accés a Subvencions (CIAS) a les assegurances agràries dels beneficiaris de la seua comunitat autònoma  
  
Madrid, 3 de març de 2015  
  
D'una part, Jaime Haddad Sánchez de Cueto, president de l'Entitat Estatal d'Assegurances Agràries, d'ara en avant ENESA, en virtut del Reial Decret 2024/2011, de 30 de desembre, pel qual es disposa el seu nomenament, que actua en representació de l'entitat esmentada, d'acord amb les atribucions que li conferix l'article 18 del Reial Decret 950/1997, de 20 de juny, pel qual s'establix l'estructura orgànica bàsica de diferents organismes autònoms del departament.  
D'una altra part, José Císcar Bolufer, conseller de Presidència i Agricultura, Pesca, Alimentació i Aigua de la Generalitat Valenciana, en virtut del Decret 20/2012, de 7 de desembre, del president de la Generalitat, pel qual es disposa el seu nomenament, i fent ús de les atribucions que li han sigut conferides per acord del Consell de 23.01.2015.  
Les dos parts es reconeixen la capacitat jurídica suficient per a subscriure este conveni, i a este efecte,  
  
Exposen  
Primer. Que, mitjançant una resolució de la Presidència d'ENESA, es publica l'acord del Consell de Ministres pel qual s'aprova el Pla Anual d'Assegurances Agràries Combinades, en què s'exposen, entre altres, les línies d'ajuda a les assegurances agràries i els percentatges de subvenció aplicables a cada una de les dites línies.  
Segon. Que l'Orde PRE/126/2012, de 20 de gener, modificada per l'Orde PRE/957/2013, de 24 de maig, establix les bases reguladores de la concessió de subvencions de l'Administració General de l'Estat a la subscripció de les assegurances agràries incloses en els plans anuals d'assegurances agràries combinades.  
Tercer. Que ENESA, tal com exposa l'article 6 de l'orde de bases, és l'òrgan competent per a la instrucció del procediment de concessió de subvencions, a través de la seua Secretaria General.  
Quart. Que, d'acord amb l'article 7 de la dita orde de bases, ENESA realitzarà un control que verifique el compliment dels requisits que exigix l'orde, per a la qual cosa podrà subscriure convenis de col·laboració amb les comunitats autònomes.  
Quint. Que, per a dur a terme l'exercici de les seues competències, ENESA necessita informació resident i gestionada per la comunitat autònoma. Per això, cal establir les directrius per a la col·laboració administrativa entre la comunitat autònoma i ENESA.  
Sext. Que és de l'interés de les parts procedir, en el marc de la col·laboració interadministrativa prevista en la legislació vigent, a coordinar el procés de control de subvencions a les assegurances agràries, amb la finalitat d'agilitzar el dit procés i obtindre una informació que satisfaça les necessitats de les dos administracions, optimitzant d'esta manera la gestió i el gasto que comporta satisfer la demanda d'este tipus d'informació per la societat.  
Per tot allò que s'ha exposat, les parts es reconeixen legitimades per a formalitzar el present conveni de col·laboració i acorden les següents:  
  
Clàusules  
  
Primera. Objecte del conveni de col·laboració  
El present conveni de col·laboració té per objecte definir els termes i les condicions de col·laboració entre les parts per a la realització del control integral de subvencions a les assegurances agràries (d'ara en avant, CIAS) subscrites per beneficiaris de la Comunitat Autònoma Valenciana, entenent per tals aquells interessats la raó social dels quals, als efectes de la pòlissa o pòlisses subscrites, es trobe dins del territori de la dita comunitat.  
  
Segona. Obligacions d'ENESA  
Per al compliment del conveni, ENESA es compromet a:  
1. Proporcionar a la comunitat autònoma la llista de DNI/NIF del seu àmbit, perquè procedisca a encreuar les dades corresponents.  
2. Constituir la base de dades CIAS.  
3. Aplicar els resultats de control obtinguts de la dita base de dades a totes les pòlisses que els interessats subscriguen en eixa comunitat autònoma.  
4. Fer els controls de les subvencions a les assegurances agràries.  
5. Cedir a la comunitat autònoma els resultats dels dits controls, en el seu àmbit geogràfic, en el format que resulte més convenient. ENESA proporcionarà la informació amb caràcter semestral, al més tard el 30 de juny i el 31 de desembre de l'any en curs.  
ENESA serà responsable de la gestió de les dades personals que les comunitats autònomes cedisquen per als propòsits del control de subvencions, i es compromet a utilitzar les dites dades únicament per a la realització d'este procés de control.  
  
Tercera. Obligacions de la comunitat autònoma  
Per al compliment del conveni, la comunitat autònoma es compromet a proporcionar a ENESA els resultats dels encreuaments d'informació proporcionada per ENESA, d'acord amb el punt 1 de la clàusula segona, relativa a les bases de dades que gestione en l'àmbit de les seues competències, en particular:  
- Socis d'organitzacions de productors de fruites i hortalisses  
- Agricultors jóvens  
- Explotacions prioritàries  
- Contractes territorials de zona rural  
- Socis d'ADV/ADSV/ATRIA/API  
- Producció integrada  
- Producció ecològica  
- Estes bases de dades s'entregaran en un format compatible i constaran de la informació que descriu l'annex I.  
La comunitat autònoma entregarà les bases de dades amb caràcter anual, al més tard el 30 de setembre de l'any en curs.  
  
Quarta. Comissió de seguiment  
Es crearà una comissió de seguiment per a avaluar el grau de compliment del present conveni, la qual estarà formada per dos representants de cada part. La dita comissió es reunirà periòdicament: com a mínim, una vegada a l'any i sempre que les necessitats així ho requerisquen.  
Els representants de la comissió, així com qui n'exercisca la presidència i la secretaria, seran nomenats conjuntament per les persones que dirigisquen ENESA i l'òrgan competent en matèria de subvencions a les assegurances agràries.  
Les funcions de la comissió seran les següents:  
- Programar i planificar els treballs a desenrotllar a l'efecte del correcte compliment del contingut del conveni.  
- Dur a terme el seguiment de les actuacions referides en les clàusules segona i tercera.  
- Resoldre les discrepàncies i els conflictes que es presenten en relació amb l'execució del conveni.  
Esta comissió s'ajustarà en tot allò no específicament previst a les normes que conté el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quinta. Duració del conveni  
El present conveni de col·laboració produirà efectes des de la data de la seua firma, tindrà la duració d'un any i podrà ser prorrogat automàticament per acord entre les dos parts, per períodes anuals, excepte denúncia expressa en contra d'alguna de les parts, presentada amb un mes d'antelació.  
  
Sexta. Modificació i resolució  
El present conveni de col·laboració podrà ser modificat, per acord mutu de les parts, per mitjà de la formalització de l'acord de modificació oportú, que haurà de ser subscrit amb anterioritat a l'expiració del seu termini.  
El present conveni podrà ser resolt per qualsevol de les parts, amb avís previ a l'altra, amb una antelació mínima de dos mesos.  
Seran causes de resolució del present conveni les següents:  
a) La denúncia, formulada per escrit, per qualsevol de les parts, la qual produirà efecte dos mesos després de la recepció, per la contrapart, de l'escrit en què es formule.  
b) L'incompliment de les clàusules del conveni.  
c) L'acord mutu oportú de les parts.  
  
Sèptima. Naturalesa i jurisdicció  
El present conveni té naturalesa administrativa i, a més, la consideració del que preveuen els articles 6 i 8 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es troba exclòs de l'àmbit d'aplicació del text refós de la Llei de Contractes del Sector Públic, aprovat pel Reial Decret Legislatiu 3/2011, de 14 de novembre, en virtut del que establix l'article 4.1.c de la norma mencionada.  
Les qüestions litigioses a què puga donar lloc la seua interpretació i compliment que no hagen pogut ser resoltes per les parts, seran de coneixement i de competència de la jurisdicció contenciosa administrativa, de conformitat amb l'article 8.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en relació amb la Llei 29/1998, de 13 de juliol, reguladora de la dita jurisdicció.  
I, en prova de conformitat i per a la deguda constància de tot el que s'ha convingut, es firma el present conveni de col·laboració, en tres exemplars i en tots els seus fulls, al lloc i en la data indicats al començament.  
  
Per ENESA,  
El president: Jaime Haddad Sánchez de Cueto.  
Per la Conselleria de Presidència i Agricultura, Pesca, Alimentació i Aigua,  
El conseller: José Císcar Bolufer.  
  
  
  
ANNEX I  
Informació que han de trametre les comunitats autònomes  
  
Cada fitxer contindrà tots els DNI o NIF tramesos per ENESA per al seu encreuament.  
El format de fitxer podrà ser qualsevol dels següents:  
- Text pla separat per tabulacions  
- XML  
- Full de dades d'Excel (XLS o XLSX)  
- Base de dades Access (MDB)  
El fitxer contindrà les dades següents:  
- Document nacional d'identitat (DNI) o número d'identificació fiscal (NIF)  
- ?Camp rellevant (és a dir, agricultor jove, soci OP, etc.)> SÍ/NO  
- Opcionalment, es podrà optar per incloure-hi només aquells que SÍ o que NO